MARTFŰ VÁROS ÖNKORMÁNYZATA
KÉPVISELŐ-TESTÜLETÉNEK 

1/2011.(I.28.) önkormányzati rendelete

A HELYI VÁLLALKOZÁSFEJLESZTÉSI ALAPRÓL.

Martfű Város Önkormányzatának Képviselő-testülete a helyi önkormányzatokról szóló 1990. évi LXV. törvény 16. § (1) bekezdése alapján a helyben működő vállalkozások fejlesztését célzó feladatai végrehajtására Helyi Vállalkozásfejlesztési Alapot hoz létre, melynek kezeléséről az alábbi rendeletet alkotja:

1. §

A rendelet célja

(1)
Martfű Város Önkormányzata helyi gazdaságpolitika céljai megvalósítására, a helyi vállalkozások létrehozásának elősegítésére, a már működő vállalkozások fejlesztési célkitűzései, új munkahelyek létrehozását eredményező beruházásai előmozdítására „Helyi Vállalkozásfejlesztési Alap”-ot (a továbbiakban: Alap) hoz létre. 

(2)
E rendelet célja, hogy meghatározza az Alap forrásait, felhasználási rendjét. 

(3)
Az alap megnevezése:

MARTFŰ VÁROS ÖNKORMÁNYZATÁNAK „HELYI VÁLLALKOZÁSFEJLESZTÉSI ALAP”-JA

2. §

Bevételi források
(1)
Az Alap bevételei forrásai a következők:


a.)
a Martfű Város Önkormányzata bevételeiből – az éves költségvetési rendeletében meghatározott – helyi vállalkozásfejlesztési célokra elkülönített összeg;


b.)
az állampolgárok, jogi személyek, jogi személyiséggel nem rendelkező szervezetek által az Alap részére történt befizetések, valamint az Alapot megillető egyéb bevételek;


c.)
a helyi iparűzési adó 1 %-áról az Alap javára történő rendelkezésekből származó bevételek;

d.)
az Alap lekötéséből származó kamatbevételek.

(2)

Az Alap bevételeit helyi vállalkozásfejlesztési célokra kell felhasználni, más célra azok még ideiglenesen sem vonhatók el. 

3. §

Az Alap felhasználása
(1)

Az Alap felhasználásáról a Pénzügyi, Ügyrendi és Városfejlesztési Bizottság javaslatára a Képviselő-testület évente a költségvetési rendelet és a zárszámadás elfogadásával egyidejűleg rendelkezik. 

(2)
Az Alapot a következő célokra lehet felhasználni:


a.)
vállalkozás indítást, befektetők letelepülését ösztönző, elősegítő feladatok végrehajtása (terület, helyiség, információk, hatósági engedélyeztetési eljárás);


b.)
vállalkozói tanácsadás: jogi, pénzügyi, foglalkoztatási, képzési, oktatási, pályázati, marketing és egyéb alapinformációk;


c.)
vállalkozásfejlesztést, új munkahelyek teremtését támogató pályázati lehetőségek felkutatása, a pályázatok elkészítésének biztosítása;

d.)
a vállalkozói tapasztalatok átadását célzó vállalkozói klub létrehozása, működtetése, a vállalkozók tájékoztatását célzó fórumok, előadások szervezése;


e.)
megjelenési, hirdetési lehetőség biztosítása az önkormányzat honlapján;


f.)
vállalkozók közötti verseny hirdetése, lebonyolítása, díjazása.

(3)
Az Alapba befolyt összeget, mely az (1) bekezdésben foglaltak szerint nem kerül felhasználásra, lekötött betétként kell kezelni. 

4. §

Az Alap kezelése

(1)

Az Alap felhasználásáról szóló Képviselő-testületi döntések végrehajtását a Pénzügyi, Ügyrendi és Városfejlesztési Bizottság ellenőrzi.

(2)
Az Alap számviteli szabályoknak megfelelő elszámolásáért a polgármester felelős.

(3)

A jegyző – a Pénzügyi és Adóügyi Iroda közreműködésével – félévenként köteles tájékoztatást adni a Pénzügyi, Ügyrendi és Városfejlesztési Bizottságnak, valamint a Képviselő-testületnek a befolyt, illetve a felhasználásra került összegekről. 

(4)
Az Alapba befolyó összegeket és az onnan történő kifizetéseket elkülönítetten kell kezelni. 
5. §

E rendelet kihirdetése napján lép hatályba.

Martfű, 2011. január 27. 

